Hvis et tre som står på din tomt, velter og skader noe, er det ditt ansvar
Likevel kan det bli både dyrt og omstendelig å få lov til å felle egne trær i Oslo.  – Vi hadde ikke bekymret oss for dette treet. Overhodet ikke. Det var et vakkert tre, forteller eieren av den store bøken som veltet i en hage på Frogner søndag. – Vi hadde tenkt å stusse det, for det var blitt så stort, men det var ingen tegn til at det var noe galt med treet. Det hadde vært en arborist og sett på det, og vi fikk beskjed om at det var ok, sier eieren. Det var det ikke. Da det begynte å blåse kraftig søndag, falt det. Oppå to biler som ble smadret. – Da jeg så det, skulle jeg ønske det hadde falt den andre veien. Inn i hagen vår, sier eieren. Det er kanskje ikke så rart. For trær som står på din eiendom, er ditt ansvar. Og det ansvaret kan være kostbart. Trusselen i hagen Kommunen har ansvar for trær på kommunal grunn. Men har du et gammelt tre i hagen, er det ditt ansvar å passe på at det er friskt og ikke står i fare for å velte og skade noen. Nettopp derfor burde det være enkelt å felle egne trær, tenker du kanskje. Særlig hvis de er gamle og litt morkne? Så enkelt er det ikke. I alle fall ikke i Oslo.  Skal du felle flere trær eller fellingen utgjør et vesentlig inngrep i terrenget, må du søke kommunen. Og mange av boligene i Oslo er omfattet av småhusplanen. Den tillater ikke felling av større trær. Vernet kan også gjelde døde og syke trær. Så selv om du har en potensiell trussel av et tre i hagen, må du søke om tillatelse til å felle det.  Det er lettere sagt enn gjort. – Natur koster Prosessen frem mot en fellingstillatelse, kan bli både kostbar og omfattende. Er du bekymret for at treet ditt er en fare for omgivelsene, anbefaler kommunen at du kontakter en ekspert. Denne kan vurdere hvilken tilstand det er i.  Hvis arboristen kan dokumentere at treet må felles raskt, vil kommunen kunne prioritere dispensasjonssøknaden din. Men å tilkalle en treekspert som kan hjelpe deg i prosessen, koster fort mellom 5000 og 10.000 kroner, opplyser arborister til Aftenposten. Oslo kommune tar dessuten et gebyr for å behandle søknaden. – Er ikke det en unødvendig dyr prosess?  – Råte er ikke alltid så lett å se. Det kan ta 5–10 år før resultatet av skadede røtter blir synlig. Det er et fag å vurdere tilstanden til et tre, sier planteviter og arborist Kristin Moldestad. – Men bransjen og kommunen har kanskje ikke vært gode nok til å opplyse folk om at de har ansvar for trærne sine, på samme måte som du klipper gresset og vanner blomstene. Vi er ikke vant til at natur koster.  Men det gjør det altså. Fikk 400.000 i bot Da det store treet veltet på Frogner i helgen, tilkalte eieren firmaet Tony Trefelling. Treet var for stort for deres maskiner, så arborist Tony Davis jobbet 14 timer med å kutte det opp og frakte det vekk.  Hans opplevelse er at folk synes det er blitt vanskeligere å felle trær i Oslo, og at mange frykter store bøter hvis de gjør noe galt. En utbygger fikk i vinter 400.000 i bot for å felle et furutre uten tillatelse.  – På lørdag var vindhastigheten rundt 24,5 meter pr. sekund. Treet ble rykket opp og falt. Oslo er full av gamle trær, samtidig som det kan bli mye vind. Da kan det være fare på ferde, advarer han. Er det for strengt? I Oslo er en ny kommuneplan på høring. Den vil gjøre reglene klarere, men også føre til at det blir enda strengere å felle trær i Oslo, opplyser arborist Kristin Moldestad.  – Er det blitt for strengt? – Nei. Det er veldig mange gode grunner til å bevare trær. Her er Oslo en foregangskommune, med mye kunnskap og årlig oppfølging av kommunens gamle trær. Aftenposten har kontaktet Oslo kommune med en rekke spørsmål om hvorfor det er så strengt å felle trær i Oslo. De hadde ikke tid til å svare og sendte tre lenker til brosjyrer og annen kommunal informasjon tilbake. 
Trær på egen tomt er huseiers ansvar, selv om det kan være vanskelig å få lov til å felle egne trær i Oslo.  Bor du i et område der småhusplanen, kommuneplanen eller reguleringsplanen begrenser muligheten for felling av trær, må du søke kommunen om tillatelse. Det kan bli en omfattende og kostbar prosess.  En ny kommuneplan kan gjøre det enda strengere å felle trær i Oslo. Trær har mange positive virkninger, som økt trivsel og bedre naturmangfold.